OKRESNÁ PROKURATÚRA REVÚCA 
SNP 1370/1A, 050 01 Revúca	

Číslo: 1 Pv 179/16/6608-1	Revúca 04.10.2016 
EEČ: 2-48-42-2016
U Z N E S E N I E
Trestná vec:	obv. XXXXX
Trestný čin:	prečin: zanedbanie povinnej výživy podľa § 207 odsek 1 Trestného zákona
Rozhodol: 	prokurátor Okresnej prokuratúry Revúca 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:  
XXXXX
dátum narodenia: XXXXX
miesto narodenia: XXXXX
rodné priezvisko: XXXXX
trvalé bydlisko: XXXXX XXXXX
väzba: nie
ktorá je trestne stíhaná pre trestný čin:
-	prečin: zanedbanie povinnej výživy podľa § 207 odsek 1 Trestného zákona
štádium: dokonaný trestný čin
forma trestnej súčinnosti: jeden páchateľ vo veci
na tom skutkovom základe, že:
v mesiacoch september 2015, január 2016, február 2016, marec 2016 a august 2016 si v Ratkovej a inde neplnila vyživovaciu povinnosť voči svojim maloletým deťom XXXXX, nar. XXXXX a XXXXX, nar. XXXXX, pričom vyživovacia povinnosť jej vyplýva z ustanovenia § 62 ods. 1 a nasledujúcich ustanovení Zákona o rodine, a bola jej aj určená rozsudkom Okresného súdu Revúca sp. zn. 5P 13/2015 zo dňa 10.06.2015 tak, že je povinná prispievať na výživu svojich detí sumou vo výške 30 % zo sumy životného minima na nezaopatrené neplnoleté dieťa mesačne na každé dieťa vopred k rukám otca XXXXX, nar. XXXXX, trvale bytom XXXXX, XXXXX XXXXX, prechodne bytom XXXXX, XXXXX, pričom svoju vyživovaciu povinnosť si neplnila, napriek tomu, že v uvedenom období buď pracovala a mala príjem dostatočný na plnenie si vyživovacej povinnosti, alebo nebola evidovaná ako uchádzačka o zamestnanie a nepoberala dávku v hmotnej núdzi ani príspevky k dávke, a týmto konaním jej vznikol celkový dlh na výživnom vo výške 271,30 €, 

lebo zanikla trestnosť činu.

Odôvodnenie:
Poverený príslušník Obvodného oddelenia PZ v Revúcej uznesením sp. zn. ORP-247/RA-RA-2016 zo dňa 26.07.2016 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, ako je to uvedené vo výrokovej časti predmetného uznesenia.  

V priebehu skráteného vyšetrovania bolo zistené, že dlžné výživné za stíhané obdobie bolo obvinenou XXXXX uhradené v celom rozsahu. Skutočnosť, že obvinená uhradila zmeškané výživné za stíhané obdobie v celom rozsahu potvrdil aj XXXXX, ktorý uviedol, že obvinená mu dodatočne uhradila dlžné výživné a to v plnej miere. Taktiež potvrdil, že v priebehu neplatenia výživného obvinenou maloleté deti netrpeli núdzou a predmetné obdobie na nich nezanechalo trvalo nepriaznivé následky.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinená XXXXX svoju vyživovaciu povinnosť za obdobie, za ktoré je trestne stíhaná splnila skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 ods. 1 písm. a) Trestného zákona, trestnosť prečinu zanedbania povinnej výživy podľa § 207 ods. 1 Trestného zákona zanikla. 

	Keďže zanikla trestnosť činu bol som povinný v zmysle § 215 ods. 1 písm. h) Trestného poriadku zastaviť trestné stíhanie. 
Poučenie:
Proti tomuto uzneseniu je prípustná sťažnosť, ktorú možno podať orgánu, ktorý rozhodnutie vydal, do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Juraj Rybár 
prokurátor